Рекорди I0 ягъэувынущ
Къэбэрдей-Балъкъэрыр илъэсищэ зэрырикъум и щIыхькIэ екIуэкI Iуэхугъуэхэм ящыщщ нобэ Iуащхьэмахуэ лъапэ къыщызэIуахыр - рекордхэм я махуэр. Европэм и къурш нэхъ лъагэ дыдэм щекIуэкI махуэшхуэм спортсменхэм, артистхэм, пщафIэхэм, нэгъуэщI IэщIагъэ пэрытхэм я зэфIэкI щагъэлъэгъуэнущ.
Метр 2000 зи лъагагъ Iуащхьэм рекорди I0 щагъэувынущ. Иткол и утыкум Къэбэрдей-Балъкъэрым и шхыныгъуэ нэхъ IэфI дыдэу 8 щащIынущ республикэм и щIыналъэхэм къикIа пщафIэ нэхъ Iэзэхэм. Кавказ Ищхъэрэм и ПщафIэхэм я зэгухьэныгъэм хэт ди лъахэгъухэм мастер-классхэр ятынущ кавказ ерыскъы IэфIхэм я гъэхьэзырыкIэр хьэщIэхэм ирагъэлъагъуу.
Абдеж къыщыуджынущ КъБР-м и къэфакIуэ ансамбль нэхъ лъэрызехьэхэр. Рекорд ягъэувынухэм ящыщщ «ЦIыху нэхъыбэ зыхэта лъэпкъ къафэ» унэтIыныгъэр. Абы папщIэ утыку къихьэнущ «Кабардинка» къэрал академическэ ансамблыр, «Балкария» къэрал къэфакIуэ ансамблыр, «Терские казаки» гупыр.
Нобэ махуэшхуэм и щIыхькIэ Iуащхьэмахуэ лъапэ и кIапсэ гъуэгухэм я уасэр процент 30-кIэ нэхъ пуду щытынущ, жэрдэм зиIэ псори ирагъэблэгъэнущ.
Нобэ Iуащхьэмахуэ лъапэ дэкIуеящ метри I00 хъууэ ягъэжьэну шашлык, и хъуреягъыр метри 2,5-рэ хъууэ ягъэхьэзырыну хъыршын, инрэ-ину, куэдрэ-куэду япщэфIыну джылахъсэней къазрэ цIыртIрэ, адыгэ кхъуейджылахъстэней хьэлыуэ, лыгъуррэ пIастэрэ, нэгъуэщI куэди зышхыну, еплъыну зи хъуэпсапIэ псори. ПщафIэхэр нышэдибэ жьыуэ щIаудзауэ я къалэн пэрытщ, цIыхухэр хуэмурэ къызэхуос.
Iуащхьэмахуэ лъапэ и «Ушба» турист базэм спорт-къару зэхьэзэхуэхэр щекIуэкIынущ. Iуащхьэмахуэ нэхъ псынщIэу дэжеинымкIэ рекорд ягъэувыну нобэ иужь итщ скайранерхэу Шкель Виталийрэ Ачабаев Ильясрэ. Зым Азау къыщыщIидзэнущ, адрейр Приют-II-м щежьэнущ.
Апхуэдэ зэпеуэ зэмылIэужьыгъуэхэмрэ нэгузыужьхэмрэ ныщхьэбэ иухмэ, Урысейм и рекордхэм я тхылъым и редактор нэхъыщхьэ, философие щIэныгъэхэм я кандидат Коненкэ Станислав Къэбэрдей-Балъкъэрым рекордсмен статусыр къыфIищыну хуагъэфащэ.
А Iуэху дахэр, шэч хэмылъу, хуэлэжьэнущ къыдэкIуэтей щIэблэр хэкупсэу гъэсэным, спортым, туризмэм дегъэхьэхыным икIи щапхъэ зыхуэхъунур Къэбэрдей-Балъкъэрым щыпсэухэм я закъуэкъым, атIэ Урысей Федерацэм ису хъуар къыкIэлъыплъынущ.
Фестивалыр зэрекIуэкIам и хъыбар ди газетым иджыри къытеддзэнущ. Нобэрей махуэ телъыджэр къызэрагъэпэщащ КъБР-м и Правительствэм, «Кавказ Ищхъэрэм и курортхэр» АО-м, «Урысей лъэщ» урысейпсо спорт зэщIэхъееныгъэм, «Урысейм и рекордхэм я тхылъ» проектым.
НэщIэпыджэ Замирэ.
